《满江红 饮张登子南华馆》
清代·王于臣

画舸频移，早近是、园亭秋色。门启处，临流小阁，野花幽绝。

曲槛启廊堪坐啸，一声啼鸟悠然别。更环山，面面翠崚嶒，螺千结。

芳树下，藤萝折。云根罅，苔痕缺。人生行乐耳，悲歌奚益。

徙倚竟忘归路远，松边疑有微茫月。把清尊、谁是倦游人，江南客。

作者简介：王于臣，字越王，宜兴人，有《凫亭词》一卷，（《词综》、《瑶华集》所载之王绍即此人。）